Þingræður haldnar á Alþingi Íslendinga

Þá er komið að lokum síðasta fundar Alþingis fyrir jólahlé. Við ljúkum nú þingstörfum þann 9. desember eins og starfsáætlun gerir ráð fyrir og vil ég láta í ljós þakkir mínar til þingmanna fyrir mjög gott samstarf á haustþinginu. Það er ánægjuefni að okkur hefur tekist á undanförnum árum að haga þinghaldinu með þeim hætti að því hefur verið lokið fyrri hluta desembermánaðar. Sú breyting hefur verið til mikilla bóta fyrir einstaklinga og stofnanir sem þurfa að vinna eftir þeirri löggjöf sem hér er sett fyrir áramót. Skiptir þar ekki síst máli að fjárlög komandi árs liggja nú fyrir þegar í byrjun desember. Þetta er mikil breyting frá því sem hér tíðkaðist til skamms tíma þegar helstu einkenni þinghaldsins í desember voru langir fundir og langar ræður fram undir jól, oft fram á kvöld og nætur. Á þetta er nú komin betri regla í góðu samstarfi við alla flokka þó að stundum bregði út af eins og var fyrri hluta þessarar viku. Það er eins og máttarvöldin hafi viljað minna okkur á að hliðarsporin geta verið varasöm því eftir næturfund aðfaranótt miðvikudags brann aðalrafmagnstafla þingsins yfir. Ég segi: Tökum þetta sem tákn um að haga hér vinnutíma með skikkanlegum hætti. Það er orðið löngu tímabært að við skipuleggjum vinnuna þannig að tekið sé meira tillit til þess að þingmenn eru líka fjölskyldufólk og fjölskyldur þingmanna og starfsmanna þurfa líka og eiga að fá sinn tíma. Mér finnst einnig ástæða til að víkja að þeirri árvissu umræðu sem fer af stað í fjölmiðlum í desember þegar gert er hlé á þingfundum en þá virðast margir líta svo á að þingmenn séu komnir í frí. Þetta endurspeglar þann útbreidda misskilning að þingstarfið snúist fyrst og fremst um ræðuhöld í þingsalnum en vitaskuld er starf þingmanna miklu fjölþættara en svo að það einskorðist við Alþingishúsið. Starfstími þingmanna er í reynd allir mánuðir ársins enda þurfa þingmenn að sinna margvíslegum skyldum í þinghléi þó að ekki séu þingfundir. Nú þegar jólahátíðin er í nánd vil ég færa alþingismönnum öllum svo og starfsfólki Alþingis bestu óskir um gleðilega, farsæla og friðsæla hátíð og þakka þeim fyrir samstarfið á því ári sem nú er senn á enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Frú forseti. Fyrir hönd alþingismanna vil ég þakka hæstv. forseta fyrir mjög gott samstarf og hlý orð í okkar garð. Það eru ekki mörg ár síðan starfsáætlun Alþingis sem sett er í upphafi þingstarfa hvert haust var plagg sem fáir tóku mark á. Á því hefur orðið ánægjuleg breyting og það er árangur sem næst einungis með góðu samstarfi hæstv. forseta og þingflokka. Gott samstarf þessara aðila skilar einnig markvissari vinnu og betri árangri fyrir þjóðfélagið í heild. Ég ítreka þakkir okkar til forseta og óska henni og fjölskyldu hennar gleðilegra jóla og farsældar á komandi ári. Þá vil ég einnig fyrir hönd okkar alþingismanna þakka skrifstofustjóra Alþingis og starfsfólki einstaklega gott samstarf, lipurð og þolinmæði í okkar garð. Það er okkur til heilla að fá að njóta þessara starfskrafta. Ég óska skrifstofustjóra Alþingis, starfsmönnum þingsins og fjölskyldum þeirra gleðilegra jóla og farsældar á komandi ári. Megi gæfan fylgja störfum okkar allra í framtíðinni. Ég bið hv. þingmenn um að taka undir óskir til hæstv. forseta, skrifstofustjóra, starfsfólks og fjölskyldna með því að rísa úr sætum. - 
            

Ég þakka hv. 1. þm. Suðurk., Margréti Frímannsdóttur, fyrir hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og innilegustu jóla- og nýársóskir til hv. þingmanna og alls starfsfólks Alþingis.

,,Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til að fresta fundum Alþingis, 132. löggjafarþings, frá 9. desember 2005 eða síðar, ef nauðsyn krefur, til 17. janúar 2006. Gjört á Bessastöðum, 8. desember 2005. Ólafur Ragnar Grímsson. Halldór Ásgrímsson. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég því hér með yfir að fundum Alþingis, 132. löggjafarþings, er frestað. Leyfi ég mér að óska hv. alþingismönnum og starfsmönnum þingsins svo og landsmönnum öllum gleðilegra jóla og farsældar á nýju ári.